徐世昌

缩略图
徐世昌（1855年10月23号－1939年6月5号），字卜五，号菊人，又号水竹邨人、弢斋，祖籍宁波、天津个河南人。清帝国末期搭北洋时代个有名人物，袁世凯个心腹，担任过交关重要职位。

 生平 
徐世昌祖籍浙江省宁波府鄞县。明帝国辰光，祖先畀迁移到北京，清兵入关之后，为逃战乱，搬在拉天津，之后，伊家族就在拉天津落籍。到18世纪，因为曾爷爷搭仔爷爷侪在拉河南当官，伊屋里就搬到仔河南，徐世昌个三代祖先，侪在拉河南下葬。后事来徐世昌发达之后，碰到以上三地个人，伊侪会得去讲自家是伊拉同乡。

1855年10月，徐世昌在拉河南卫辉府府城汲县（乃朝河南省卫辉市）出生，虽然屋里老早底当过官，但到徐世昌伊拉爷迭个阶段，已经败落脱仔交关，再加上爷老早仔就故脱，又弗曾留下来几许铜钿，伊从小只好依靠娘个照顾长大。书读来蛮多蛮好，但嘸啥办法深造，只好在拉老家当当教书先生；18岁之后，开始去知县、知府个衙署当文员。

1879年，伊在拉怀宁县碰着仔袁世凯，袁世凯邪气欣赏伊个文采，决定出铜钿畀在拉徐世昌让伊参加科举，之后徐世昌一路做题顺当，1886年成功考中进士，并进入翰林院，但因为无啥背景，伊之后交关年数当中也弗曾有歇啥个提拔；但依靠待在北京个优势，结识着仔蛮多人物，积累仔交关人脉。

1895年日清战争之后，徐世昌轧闹猛，也开始强调要维新，外加随同袁世凯一淘，开始得着仔清帝国重用。迭个阶段，慢慢能形成功袁世凯在拉外头领兵、徐世昌在拉朝廷里向通风报信，两个人相互对外讲对方好言话个做法。1904年，徐世昌担任科举考试主考官，成为东亚大陆帝国一千多年科举历史当中，阿末一趟科举考试个主考。1905年，伊进入仔军机处，受命担任出洋五大臣。1907年，出任东三省总督兼管三省将军；1909年，因为摄政王载沣嫌鄙袁世凯，徐世昌也只好辞脱仔总督职务。之后，伊畀调任邮传部尚书、津浦铁路督办，但重新收获仔摄政王信任。

1911年，清帝国推出皇族内阁，徐世昌成为迭个内阁当中仅有个4个非满人之一。但武昌起义之后，伊实际上向对清帝国弗是啥真心支持，反倒一直建议让袁世凯重新出山；但表面上向，还是装出仔一副相当效忠满清个姿态。1912年2月，溥仪退位，徐世昌号称弗会出任中华民国个职务，搭一群宗社党、遗老一淘，到青岛当寓公去哉。

1914年5月，袁世凯派人制定《中华民国约法》，让之前个内阁制变成功总统制，并让徐世昌当伊个国务卿。迭个阶段，徐世昌已经成为仔袁世凯顶信任个人物，但伊发觉袁世凯计划称帝，感觉弗大会得成功，就借因头在1915年10月跑转河南老家去“隐居”，避风头。

1916年袁世凯故脱之后，徐世昌重新出山，并且因为伊文人搭仔北洋元老个双重身份，在拉之后几年当中，成为段祺瑞、冯国璋、黎元洪争夺权力辰光必定会邀请调停个人物；也因为迭个原因，伊担任过多趟中华民国总统。

1922年第一趟直奉战争后，直系控制北洋政府。曹锟、吴佩孚操纵老国会，宣布徐世昌是非法总统，乃么徐世昌只好在拉6月2日辞职。之后，伊退出政界，到天津英租界当寓公去哉。

从此，徐世昌便待在天津，成为仔一个佛教信徒，平常也弗大参与新个政治活动。直到1939年，在拉天津故脱。徐世昌个故居在拉天津英租界牛津道，乃朝也成为仔文物保护单位。
Category:河南人
Category:宁波人
Category:天津人
Category:清朝人
Category:中华民国总统
Category:军机大臣